text: Udvalgsformand i KL: Kommunerne skal have kompensation
  07 oktober 2016 kl. 17.10
  Regeringens boligskattepakke kan blive dyr for de to sommerhuskommuner Fanø og Varde. Kommunernes Landsforening vil have kompensation.
  Koldings borgmester Jørn Pedersen (V) er formand for Teknik- og Miljøudvalget i Kommunernes Landsforening.
  Han mener ikke, at kommunerne selv skal finansiere regeringens plan om at sænke maksimumgrænsen for grundskyld.
  Jørn Pedersen, formand, Teknik- og Miljøudvalget, Kommunernes Landsforening: "Jeg har en klar forventning om, at kommunerne får kompensation for det her. For det er ikke småpenge, vi taler om."
  - Det kan og vil vi ikke. For så vil det gå ud over vores velfærd. Når man fjerner nogle af vores indtægter, så skal vi selvfølgelig kompenseres for det, så det ikke kommer til at lægge borgerne til last på andre områder, siger Jørn Pedersen til TV SYD.
  Spørgsmålet er så, om det er realistisk, at kommunerne vil få en kompensation.
  - Historisk har man altid gjort det. For ellers vil det underminere de økonomiaftaler, vi har indgået. Jeg har en klar forventning om, at kommunerne får kompensation for det her. For det er ikke småpenge, vi taler om, forklarer udvalgsformanden.
  Jørn Pedersen mener, at kompensationen bør gå lige op med de ekstra udgifter.
  - Når man ikke selv er skyld i det, så bør man naturligvis kompenseres. I sommerhusområderne er det en afgørende indtægt.
  Udvalgsformanden føler sig overbevist om, at der kommer en kompensation til kommunerne.
  - Uanset om det er regeringens eller andre partiers oplæg, så er der sat rigtig mange milliarder af til at betale for de her omkostninger. Det gør mig lidt tryg. Men jeg er heller ikke blåøjet, så vi holder skarpt øje med det, slutter Jørn Pedersen.
  